b'\n_START_ARTICLE_\nGvardeisk\n_START_PARAGRAPH_\nGvardeisk (ven. \xd0\x93\xd0\xb2\xd0\xb0\xd1\x80\xd0\xb4\xd0\xb5\xcc\x81\xd0\xb9\xd1\x81\xd0\xba) on kaupunki Kaliningradin alueella Ven\xc3\xa4j\xc3\xa4ll\xc3\xa4. Se sijaitsee Pregoljajoen varrella 40 kilometri\xc3\xa4 Kaliningradista it\xc3\xa4\xc3\xa4n. Kaupunki on Gvardeiskin piirin keskus. Sen kautta kulkee Kaliningradin ja Vilnan v\xc3\xa4linen rautatie. Asukkaita on 13\xc2\xa0100 henke\xc3\xa4 (vuonna 2009)._NEWLINE_Paikkakunta on saanut alkunsa Saksalaisen ritarikunnan vuonna 1265 perustamasta linnasta. Vuoteen 1945 saakka se oli Saksan It\xc3\xa4-Preussiin kuulunut Tapiaun kaupunki. Vuonna 1946 nimi muutettiin Gvardeiskiksi. Nyky\xc3\xa4\xc3\xa4n kaupungissa on mm. elintarviketeollisuutta. N\xc3\xa4ht\xc3\xa4vyyksiin kuuluvat Tapiaun linna, vuonna 1502 rakennettu kirkko ja saksalaisen taiteilijan Lovis Corinthin kotitalo.'